
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А   К О Р У П Ц И Я Т А   
С. 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ
№ РС-43-23-035

	Днес, 19.04.2024 г., Комисията за противодействие на корупцията /КПК/, в състав:

            Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК)  във връзка с § 7, ал. 2 от Преходните и заключителните разпоредби (ПЗР) на ЗПК, образувано въз основа на Решение № КИ-036 от 08.11.2023 г. на Комисията за противодействие на корупцията (КПК) по сигнал с рег. № С-43/25.10.2023 г., допълнено с Решение за допълване на Решение № КИ-036 ОТ 08.11.2023 г. за образуване на производство за конфликт на интереси № 1 от 11.03.2024 г. на КПК.
Производството е насочено срещу Атанас Г. Атанасов, в качеството му на член на Съвета на директорите и изпълнителен директор на „Холдинг български държавни железници“ ЕАД.
По същество в сигнала се твърди, че майката на Атанас Атанасов – Я. Н. А., е едноличен собственик и управител на две търговски дружества. Касае се за дружествата „******** ****“ с ЕИК ********* и „*******************“ с ЕИК *********. Посочва се, че Я. А. е частен превозвач, притежаващ два локомотива, извършващи дейност в локомотивното депо на град С. З.. Сочи се, че фактът, че сферата на дейност на търговските дружества, чийто собственик е майката на Атанасов, съвпада изцяло със сферата, в която последният е заемал ръководна длъжност, поражда съмнения в безпристрастността и обективността на последния при реализирането на правомощията му като изпълнителен директор на „Холдинг български държавни железници“ ЕАД.
Към сигнала не са приложени доказателства.  
С оглед изнесените в сигнала данни, Комисията е изискала и с писмo с вх. № КПК-14701/31.02.2024 г. на КПК от изпълнителния директор на „Холдинг Български държавни железници“ ЕАД („Холдинг БДЖ“ ЕАД) е получила заверени преписи от следните документи: Протокол № ПД-139/08.09.2022 г. на министъра на транспорта и съобщенията; Протокол № 156/08.09.2022 г. от заседание на Съвета на директорите на „Холдинг БДЖ“ ЕАД; Протокол № ПД-06/06.01.2023 г. на министъра на транспорта и съобщенията; Протокол № 183/10.01.2023 г. от заседание на Съвета на директорите на „Холдинг БДЖ“ ЕАД; Протокол № ПД-152/07.08.2023 г. на министъра на транспорта и съобщенията; Договор № ВД-49/08.09.2022 г. за възлагане управлението на еднолично акционерно дружество с държавно участие в капитала; Договор от 08.09.2022 г. за възлагане управлението на „Холдинг БДЖ“ ЕАД; Договор № ВД-4/06.01.2023 г. за възлагане управлението на еднолично акционерно дружество с държавно участие в капитала; Договор от 10.01.2023 г. за възлагане управлението на „Холдинг БДЖ“ ЕАД; писмо с вх. № 02-00-31/29.01.2024 г. от управителя на „БДЖ – Товарни превози“ ЕООД; писмо с вх. № 03-00-57/29.01.2024 г. от управителя на „БДЖ – Пътнически превози“ ЕООД.
           Във връзка с изнесените данни, служебно са извършени справки в Национална база данни „Население“ (НБД „Население“) и в Търговски регистър и регистър на юридическите лица с нестопанска цел (ТРРЮЛНЦ).
          Атанас Атанасов е поканен на изслушване във връзка с образуваното срещу него производство за установяване на конфликт на интереси с Покана с изх. № КПК-1470-4/20.03.2024 г. на КПК.
          Атанасов е изслушан по реда на чл. 90, ал. 5 от ЗПК на заседание на Комисията, проведено на 27.03.2024 г., на което се яви лично и с пълномощника си – адв. В. В. от С. адвокатска колегия.   
          По време на изслушването, обективирано в Протокол с вътр. № КПК-РД-04-42/01.04.2024 г. на КПК, представителят на Атанасов заяви, че не отрича последният да е подписал предявените им протоколи, а именно Протокол № 156 от 08.09.2022 г. и Протокол № 183 от 10.01.2023 г. на СД на „Холдинг БДЖ“ ЕАД, като не отрича още, че полагайки подписа си е гласувал, но счита че със същото не е нарушил разпоредбите на закона, включително на Търговския закон (ТЗ), както и на Устава на „Холдинг БДЖ“ ЕАД, а в този смисъл не следва и да бъде санкциониран. Адв. В. заяви, че в самите протоколи е отбелязано, че СД на дружеството прави избор, но съгласно ТЗ същото не се явява избор, а овластяване, по силата на което лицето се е сдобило само с представителни функции, без да има право самостоятелно да взема решения. В подкрепа на изложеното от пълномощника си, Атанас Атанасов добави и още, че е нямал никакъв интерес да бъде изпълнителен директор на дружеството, тъй като всяко решение се взема от колективния орган на същото, а не от представляващия го.
         С писмо с вх. № КПК-1470-7/27.03.2024 г. Атанас Атанасов е представил и писмено възражение в същия дух, в което е акцентирал и върху това, че упражнените от него правомощия не касаят избор, а овластяване по смисъла на чл. 235, ал. 2 от ТЗ.

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-43/25.10.2023 г. на КПК е постъпил в Комисията по компетентност от специализиран орган на изпълнителната власт.
„Холдинг БДЖ“ ЕАД с ЕИК ********* е еднолично акционер дружество, собственик на чийто капитал е държавата, упражняваща правата си като такъв чрез министъра на транспорта и съобщенията. „Холдинг БДЖ“ ЕАД е холдингово дружество - вертикална форма на обединение на дъщерни търговски дружества, чиято основната дейност се извършва чрез дружествата „БДЖ - Пътнически превози“ ЕООД и „БДЖ - Товарни превози“ ЕООД. 
С решение по т. 4 от Протокол № ПД-139 от 08.09.2022 г. на министъра на транспорта и съобщенията  Атанас Атанасов е назначен за член на Съвета на директорите (СД, Съвета) на „Холдинг БДЖ“ ЕАД от квотата на представителите на държавата.
От приложен по преписката Договор № ВД-49 от 08.09.2022 г. за възлагане управлението на еднолично акционерно дружество с държавно участие в капитала се установи, че същият е сключен между министъра на транспорта и съобщенията, като упражняващ правата на едноличния собственик на капитала, и Атанас Атанасов, като член на СД на „Холдинг БДЖ“ ЕАД. Договорът е със срок на действие от датата на сключването му до провеждането на конкурсна процедура за съответната длъжност. Същият урежда правата и задълженията на страните, размера на възнаграждението и на възможните тантиеми, имуществената отговорност и други.
С решение по т. 2 от Протокол № 156 от 08.09.2022 г. на СД на „Холдинг БДЖ“ ЕАД Атанасов е избран за изпълнителен директор на дружеството, а с решение по т. 4 от същия протокол е овластен да го представлява. 
От приложен по преписката Договор за възлагане на управлението на „Холдинг БДЖ“ ЕАД от 08.09.2022 г. се установи, че същият е сключен между дружеството, действащо чрез председателя на СД, и Атанас Атанасов, като изпълнителен директор на „Холдинг БДЖ“ ЕАД. Договорът е сключен за срок до провеждането на конкурс за членове на СД на дружеството и с него са уредени правата и задълженията на страните, размерът на възнаграждението, имуществената отговорност и други, като съдържа изрична клауза, гласяща че определеното възнаграждение е отделно от това по Договора за възлагане на управлението на „Холдинг БДЖ“ ЕАД, сключен между Атанасов и министъра на транспорта.
Атанас Атанасов е освободен като член на СД на „Холдинг БДЖ“ ЕАД с решение по т. 1 от Протокол № ПД-6 от 06.01.2023 г. на министъра на транспорта и съобщенията, респективно е прекратен и сключеният със същия договор за възлагане на управлението на дружеството. С решението по т. 4 от горепосочения протокол Атанасов отново е избран и назначен за представител на държавата в СД на дружеството за срок от 3 /три/ години, считано от датата на протокола.
По силата на сключен министъра на транспорта и съобщенията - упражняващ правата на държавата като едноличен собственик на капитала на дружеството Договор № ВД-4 от 06.01.2023 г. за възлагане на управлението на еднолично акционерно дружество с държавно участие в капитала, Атанас Атанасов е назначен за член на СД на „Холдинг БДЖ“ ЕАД за срок от 3 /три/ години. В договора са уредени правата и задълженията на страните, размерът на възнаграждението и на възможните тантиеми, размерът на паричната гаранция за управление и други.
С решение по т. 3 от Протокол № 183 от заседание на СД на „Холдинг БДЖ“ ЕАД, проведено на 10.01.2023 г., Атанасов отново е избран за изпълнителен директор на дружеството, а с решение по т. 5 от същия протокол е и овластен като такъв да го представлява. 
На 10.01.2023 г. между председателя на СД на дружеството и Атанасов е сключен Договор за възлагане на управлението на „Холдинг БДЖ“ ЕАД. Договорът е сключен за срок до назначаването на членове на СД на дружеството, след провеждането на конкурс. Същият урежда правата и задълженията на страните, размерът и начинът на плащане на възнаграждението, условията за прекратяване на договора и други, като в изрична клауза отново е посочено, че определеното възнаграждение е отделно от това по Договора за възлагане на управлението на „Холдинг БДЖ“ ЕАД, сключен между Атанасов и министъра на транспорта на 06.01.2023 г.
С решение по т. 1 от Протокол № ПД-152 от 07.08.2023 г. на министъра на транспорта и съобщенията Атанас Атанасов е освободен като член на СД на „Холдинг БДЖ“ ЕАД и считано от същата дата е прекратен сключеният със същия Договор за възлагане на управлението на държавното дружеството № ВД-4 от 06.01.2023 г.
На заседание на СД на „Холдинг БДЖ“ ЕАД, проведено на 08.08.2023 г. и обективирано в Протокол № 209 от същата дата, по т. 2 от дневния ред Съветът е приел решение, с което е прекратил и сключения между него и Атанасов договор за възлагане на управлението на дружеството. С решение по т. 4 от същия протокол СД на „Холдинг БДЖ“ ЕАД е оттеглил от Атанасов и овластяването да представлява дружеството.
В съвкупност изложеното дотук налага извод, че за периода от 08.09.2022 г. до 07.08.2023 г., без никакво реално времево прекъсване, Атанас Атанасов е изпълнявал длъжност като член на СД и изпълнителен директор на „Холдинг БДЖ“ ЕАД с ЕИК *********.
Във връзка с изнесените в сигнала данни е извършена справка с НБД „Население“, от която се установи, че Я. Н. А. с ЕГН ********** и Атанас Атанасов с ЕГН ********** са майка и син.
От извършена служебна справка в ТРРЮЛНЦ се установи, че Я. Н. А. има участие в две търговски дружества, както следва - управител и едноличен собственик на капитала на „******** ****“ ЕООД с ЕИК *********, управител и едноличен собственик на капитала на  „*******************“ ООД с ЕИК ********* до 24.01.2024 г., на която дата е прехвърлила дружествен дял с размер на дялово участие 2 500 /две хиляди и петстотин лева/. Правоприемник е Т. Д. Ж., а по силата на прехвърлянето дружеството е преобразувано от еднолично дружество с ограничена отговорност в дружество с ограничена отговорност, считано от 24.01.2024 г., от която дата А. е управител и съдружник в „*******************“ ООД с ЕИК *********.
В писмо с вх. № КПК-14701/31.02.2024 г. на КПК изпълнителният директор на „Холдинг БДЖ“ ЕАД е удостоверил, че за периода на управление на Атанас Атанасов между дружеството и Я. Н. А. – в личното й качество и в качеството й на представляваща юридическо лице, няма сключени договори, издадени фактури за покупко-продажба и други счетоводни документи, отразяващи стопански операции с активи и/ или пасиви.
Ведно с горепосоченото писмо изпълнителният директор на „Холдинг БДЖ“ ЕАД е представил заверени копия на писмо с вх. № 02-00-31/29.01.2024 г. от управителя на „БДЖ – Товарни превози“ ЕООД и писмо с вх. № 03-00-57/29.01.2024 г. от управителя на „БДЖ – Пътнически превози“ ЕООД. От съдържанието на същите се удостовери, че между нито едно от посочените дружества и Я. Н. А. - както в личното й качество, така и в качеството й на представляваща юридическо лице, не са налице стопански взаимоотношения, относими към периода на управление на Атанасов.
В хода на производството, от приложения по преписката Протокол № 156 от 08.09.2022 г. на СД на „Холдинг БДЖ“ ЕАД се установи, че на проведеното на 08.09.2022 г. заседание, в качеството си на член на Съвета, по т. 2 от дневния ред Атанасов е гласувал във връзка с избора му за изпълнителен директор на дружеството, а по т. 4 от дневния ред е гласувал във връзка с овластяването му да представлява същото. От съдържанието на посочения протокол се установи, че решенията са приети единодушно – с 4 /четири/ гласа „За“ на присъстващите четирима от общо петима членове на СД на дружеството, сред които и гласът на Атанасов.
Наред с това, от съдържанието на Протокол № 183 от 10.01.2023 г. на СД на „Холдинг БДЖ“ ЕАД се установи, че  на проведеното на 10.01.2023 г. заседание, в качеството си на член на Съвета, по т. 3 от дневния ред Атанасов отново е гласувал във връзка с избора му за изпълнителен директор на дружеството, а по т. 5 от дневния ред е гласувал във връзка с овластяването му да представлява същото. От съдържанието на посочения протокол се установи, че решенията са приети единодушно – с 3 /три/ гласа „За“ на присъстващите трима от общо петима членове на СД на дружеството, сред които и гласът на Атанасов.

Въз основа на така изяснената фактическа обстановка Комисията за противодействие на корупцията установи  следното от правна страна:

            Сигнал с вх. № С-43/25.10.2023 г. на КПК е постъпил в Комисията по компетентност на 25.10.2023 г., съобразно правилата за взаимодействие с други държавни органи и същият отговаря на изискванията на чл. 62, ал. 2 от действащия към момента на постъпването му ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            Конфликтът на интереси е административно нарушение, което застрашава обществените отношения в сферата на държавното управление, регулира се от административноправни норми, които нямат обратна сила по отношение на същинско правило за поведение. В този смисъл – по отношение на материалното право в настоящото производство приложение намират отменените разпоредби на Закона за противодействие на корупцията и за отнемане на незаконно придобитото имущество (ЗПКОНПИ), действали към момента на евентуаното извършване на нарушението, а по отношение на вече осъществените обществени отношения в настоящия случай са приложими процесуалните норми на действащия към момента ЗПК /обн., ДВ бр. 84 от 06.10.2023 г., в сила от 06.10.2023 г./.
            За да е осъществен конфликт на интереси по смисъла на чл. 52 от ЗПКОНПИ /отм./, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
            Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ /отм./. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
            В качеството си на член на СД и изпълнителен директор на „Холдинг БДЖ“ ЕАД за периода от 08.09.2022 г. до 07.08.2023 г., Атанас Атанасов е бил представител на държавата в орган на управление на търговско дружество с държавно участие в капитала – лице, заемало публична длъжност по § 2, ал. 1, т. 2 от ДР на ЗПКОНПИ /отм./ и съответно за същия са били налице и са важали забраните и ограниченията по Глава осма, Раздел втори от ЗПКОНПИ /отм./. Съгласно разпоредбата на § 2, ал. 8 от ДР на ЗПКОНПИ /отм./, до влизането в сила на ЗПК /обн., ДВ бр. 84 от 06.10.2023 г., в сила от 06.10.2023 г./ - компетентен да се произнесе досежно наличието или липсата на конфликт на интереси по отношение на лицето е бил органът по избора или назначаването на последното. По силата на ЗПК, представителите на държавата в орган на управление на търговско дружество с държавно участие в капитала попадат сред лицата по чл. 6, ал. 1, т. 51 от ЗПК. Респективно към настоящия момент и на основание чл. 13, ал. 1, т. 6  във връзка с чл. 89, ал. 1 от действащия ЗПК, материалната компетентност да се произнесе в случая по силата на закона е прехвърлена върху Комисията за противодействие на корупцията. 
           При наличието на този първи елемент от състава на конфликта на интереси, определящо за съществуването на такъв е дали е налице обективна възможност конкретно поведение на задълженото лице да е повлияно от частен интерес – негов или на свързано с него лице, както и дали на практика този частен интерес е намерил проявна форма в конкретно поведение на лицето, заемащо публична длъжност, при изпълнението на правомощията, вменени му от закона.
           Установената родствена връзка между Я. Н. А. и Атанас Атанасов, като такава между майка и син – роднини от първа степен по права линия, безспорно поражда между същите свързаност по смисъла на § 1, т. 9, б. „а“, предл. 3-то от ДР на ЗПКОНПИ /отм./.
           В хода на настоящото производство се установи също, че майката на Атанас Атанасов - Я. Н. А. има участие в две търговски дружества - „******** ****“ ЕООД с ЕИК ********* /управител и едноличен собственик на капитала/ и „*******************“ ООД с ЕИК ********* /управител и едноличен собственик на капитала до 24.01.2024 г.; управител и съдружник, считано от същата дата и към настоящия момент/, което предпоставя възможността евентуалното наличие на упражнени от Атанасов, в качеството му на изпълнителен директор на „Холдинг БДЖ“ ЕАД, правомощия в полза на посочените търговски дружества да рефлектира положително в патримониума на свързаното с него лице и негова майка – Я. А..
           От събраните в хода на производството данни обаче изрично се установи, че за периода на управление на Атанас Атанасов, а именно от 08.09.2022 г. до 07.08.2023 г., Я. А. – както в личното си качество, така и в качеството си на представляваща ЮЛ, не е била в стопански отношения както с „Холдинг БДЖ“ ЕАД, така и с никое от дъщерните му дружества, чрез които извършва основната си дейност, а именно „БДЖ – Товарни превози“ ЕООД и „БДЖ – Пътнически превози“ ЕООД.
           В съвкупност изложеното води до извод, че за периода на управление на Атанасов, като изпълнителен директор и представляващ „Холдинг БДЖ“ ЕАД,  не са налице упражнени от същия правомощия по служба по отношение на Я. Н. А. - негова майка и свързано с него лице по смисъла на § 1, т. 9, б. „а“, предл. 3-то от ДР на ЗПКОНПИ /отм./ - както в личното й качество, така и в качеството й на представляваща „******** ****“ ЕООД и „*******************“ ООД. Същото обосновава извод за липсата на конфликт на интереси по смисъла на чл. 52 от ЗПКОНПИ /отм./ във връзка с изнесените в сигнала данни.
           Наред с изложеното, в хода на настоящото производство се установи, че в качеството си на член на СД на „Холдинг БДЖ“ ЕАД от квотата на представителите на държавата, на заседания на Съвета, проведени на 08.09.2022 г. и на 10.01.2023 г., Атанасов двукратно е гласувал във връзка с избора му за изпълнителен директор на дружеството и във връзка с овластяването му да представлява същото, както следва – по т. 2 и по т. 4 от Протокол № 156 от 08.09.2022 г., съответно по т. 3 и по т. 5 от Протокол № 183 от 10.01.2023 г. 
           Съгласно чл. 219, ал. 1, т. 2 от ТЗ, органи на управление на акционерното дружество с едностепенна система на управление, каквото е „Холдинг БДЖ“ ЕАД, са Общото събрание и СД на дружеството, а съгласно ал. 2 от същия -  едноличният собственик на капитала на дружеството решава въпросите от компетентността на Общото събрание. 
           Управлението на акционерно дружество с едностепенна система е уредено в чл. 244 от ТЗ. Съгласно чл. 1 от посочената разпоредба, акционерното дружество се управлява от СД, а съглано ал. 4 от същата разпоредба - СД възлага управлението на дружеството на един или няколко от членовете си и определя възнаграждението им. В чл. 16, ал. 5 от Устава на „Холдинг БДЖ“ ЕАД (Устава) е заложено, че СД на дружеството възлага с договор за управление на един от своите членове, наричан „изпълнителен директор“, да организира и ръководи оперативната дейност на дружеството, съобразно закона, Устава, решенията на едноличния собственик на капитала и на СД на дружеството. 
           Упражняването на представителна власт в акционерно дружество пък е уредено в чл. 235 от ТЗ, съгласно който дружеството се представлява колективно от членовете на СД, освен ако уставът предвижда друго, съответно и ако е налице последното условие – СД овластява едно или няколко лица от състава си да представляват дружеството. В чл. 16, ал. 6 от Устава на холдинга е предвидено, че представителството е колективна дейност на СД, освен когато последният е овластил избрания изпълнителен директор да представлява дружеството.
             В съвкупност изложеното налага извод, че в качеството си на член на орган на управление на „Холдинг БДЖ“ ЕАД по см. на чл. 219, ал. 1, т. 2 от ТЗ, гласувайки за себе си във връзка с избора му за изпълнителен директор по т. 2, както и във връзка с овластяването му да представлява дружеството по т. 4 от Протокол № 156 от 08.09.2022 г. на СД на същото, Атанасов е упражнил свои правомощия в смисъла на правни задължения, вменени му като такива с разпоредбите съответно на чл. 244, ал. 1 от ТЗ във връзка с чл. 16, ал. 5 от Устава на дружеството и чл. 235, ал. 2 от ТЗ във връзка с чл. 16, ал. 6 от Устава на дружеството при наличие на свой частен интерес, респективно такива, произлизащи за лицето именно от заеманата публична длъжност и упражнени от същото при изпълнението й. Същите правомощия Атанасов е осъществил и при гласуването по т. 3 и т. 5 от дневния ред на заседание на СД на дружеството, проведено на 10.01.2023 г. и обективирано в Протокол № 183 от същата дата, във връзка с избора му за изпълнителен директор, както и във връзка с овластяването му да представлява дружеството.
            В качеството му на член на СД на „Холдинг БДЖ“ ЕАД, а като такъв и представител на държавата в орган на управление на търговско дружество с държавно участие в капита, за Атанас Атанасов са били в сила всички забрани и ограничения, свързани с изпълнението на публичната длъжност, заложени от законодателя в Глава осма, Раздел втори от ЗПКОНПИ /отм./, сред които и забраната по чл. 56 от ЗПКОНПИ /отм./, а именно лице, заемащо публична длъжност, да гласува в частен интерес при изпълнение на задълженията си, инкорпорирана и в разпоредбата на чл. 74 от ЗПК.
            Гласувайки за себе си на заседанията на СД на „Холдинг БДЖ“ ЕАД на 08.09.2022 г. и на 10.01.2023 г. във връзка с избора му за изпълнителен директор и във връзка с овластяването му да представлява дружеството, Атанасов е нарушил разпоредбата на чл. 56 от ЗПКОНПИ /отм./, като е гласувал в свой частен интерес.
           В настоящия случай частният интерес на Атанасов е във връзка с упражнените от същия правомощия и се обуславя както от  реализираната от лицето материална облага, така и от настъпилите за последното нематериални облаги. На първо място, настъпилата в следствие на упражненото правомощие нематериална облага, съобразно легалната дефиниция на чл. 54 от ЗПКОНПИ /отм./, се заключава в получаването на длъжност, а именно длъжността „изпълнителен директор“, в следствие на което Атанасов се е сдобил с определени ръководни функции и правомощия, сред които да организира и ръководи оперативната дейност на дружеството, да извършва всички правни и фактически действия по управлението му, да сключва, изменя и прекратява трудови договори, да определя трудовите възнаграждения на работниците и служителите в дружеството, да определя щатното разписание и управленската структура на същото, да налага дисциплинарни наказания и други. На следващо място, като последица от овластяването му да представлява „Холдинг БДЖ“ ЕАД Атанасов се е сдобил и с привилегията само и лично той да представлява дружеството пред всички органи, институции, трети лица и други. Наред с това, в качеството си на изпълнителен директор на „Холдинг БДЖ“ ЕАД и представляващ дружеството, Атанасов се е сдобил и с доход в пари - възнаграждение, извън получаваното от лицето като член на СД на дружеството по силата на договорите за възлагане на управлението, сключени с министъра на транспорта и съобщенията. Същото е предвидено в изрични клаузи в сключените между лицето и председателя на СД на дружеството договори от 08.09.2022 г. и от 10.01.2023 г., възведени в чл. 15, ал. 1 във всеки от последните и обуславя настъпилата за Атанасов материална облага по смисъла на чл. 54 от ЗПКОНПИ/отм./. 
           В съвкупност изложеното налага извод, че в качеството си на член на СД на „Холдинг БДЖ“ ЕАД, а в това си качество – лице, заемало публична длъжност по чл. 6, ал. 1, т. 51 от ЗПК (съответно по § 2, ал. 1, т. 2 от ДР на ЗПКОНПИ /отм./), гласувайки за себе си във връзка с избирането му за изпълнителен директор и овластяването му за представляващ дружеството на заседание на СД на „Холдинг БДЖ“ ЕАД, проведено на 08.09.2022 г. и обективирано в Протокол № 156 от същата дата, както и на заседание на Съвета, проведено на 10.01.2023 г. и обективирано в Протокол № 183 от същата дата, Атанасов е упражнил свои правомощия по служба, в нарушение на разпоредбата на чл. 56 от ЗПКОНПИ /отм./, при наличието на частен интерес за самия него, водещ както до материална облага, така и до нематериални облаги по смисъла на чл. 53 във връзка с чл. 54 от ЗПКОНПИ /отм./.
           Комисията не кредитира обясненията и писмените възражения, представени от Атанас Атанасов и неговия пълномощник, доколкото в настоящия случай нарушенията по чл. 56 от ЗПКОНПИ /отм./ са извършени със самия факт на гласуване при наличие на частен интерес и въпреки него. Ирелевантно е дали лицето е гласувало във връзка с избор или във връзка с овластяване. За осъществяване на посочения състав е достатъчно, че лицето е упражнило произтичащото от длъжността му правомощие в смисъла на правно задължение, като е гласувало, въпреки наличието на частен интерес. За съставомерността на деянието по чл. 52 от ЗПКОНПИ /отм./ е достатъчно да е налице формално нарушение на посочената разпоредба, водещо до съмнение в начина, по който се осъществяват съответните висши публични длъжности. Целта е предотвратяването на съмнения, че лицата, заемащи публични длъжности, осъществяват правомощията си на база на лични интереси, а не на база законоустановените критерии, в този смисъл е и константната съдебна практика по прилагане на разпоредбите, касаещи административното нарушение конфликт на интереси (Решение № 115 от 06.01.2016 г. на ВАС-VII отд., по адм. дело № 1439/ 2015 г.; Решение № 2702/19.02.2020 г. на ВАС-VII отд. по адм.д. № 9241/2019 г., Решение № 12130 от 30.09.2020 г. на ВАС – VI отд. по адм.д. № 2277/ 2020 г.). Върховният административен съд нееднократно в свои решения е посочвал, че законодателят не изисква доказване на факта дали в действителност и как упражнените властнически правомощия са повлияни от установения частен интерес, както и дали облагата е реално настъпила. Конфликт на интереси е налице, ако между естеството на водещия до облага частен интерес и характера на упражненото от лицето правомощие е налице взаимовръзка. За съставомерността на деянието е достатъчно да е налице формално нарушение на въведените в закона забрани, водещо до възникване на съмнение в начина, по който се осъществяват съответните публични длъжности, без да е необходимо да бъде доказано резултатно деяние с реални негативни последици. Дори само възможността съществуващият частен интерес, безспорно установен в настоящия случай, да повлияе върху безпристрастното и обективно изпълнение на правомощията, води до обществено опасно и укоримо състояние, което не следва да бъде допускано. Целта е предотвратяването на съмнения, че заемащите публични длъжности лица осъществяват правомощията си при превес на частния интерес над обществения такъв. Именно за постигането на тази цел законодателят е предвидил механизъм за избягване на конфликт на интереси. Съгласно чл. 63, във връзка с чл. 65 от ЗПКОНПИ /отм./, заемащото висша публична длъжност лице следва да си направи самоотвод от изпълнението на конкретно правомощие или задължение по служба, като уведоми органа по избора или назначаването си.
            Съобразно разпоредбата на чл. 90, ал. 5 от ЗПК, Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс (АПК), а в случая събраните такива налагат извод за наличието на всички кумулативно изискуемите материалноправни предпоставки на конфликта на интереси.
         Приложените по административната преписка и анализирани в настоящото производство доказателства безспорно мотивират извод, че в качеството си на член на СД на „Холдинг БДЖ“ ЕАД, гласувайки за себе си във връзка с избирането му за изпълнителен директор и във връзка с овластяването му за представляващ дружеството на заседание на СД на „Холдинг БДЖ“ ЕАД, проведено на 08.09.2022 г. и обективирано в Протокол № 156 от същата дата, както и на заседание на Съвета, проведено на 10.01.2023 г. и Обективирано в Протокол № 183 от 10.01.2023 г., Атанас Атанасов е упражнил правомощия по служба в свой частен интерес, нарушавайки забраната по чл. 56 от ЗПКОНПИ /отм./.    
         Нарушенията на разпоредбата на чл. 56 от ЗПКОНПИ /отм./ са извършени на заседания на СД на „Холдинг БДЖ“ ЕАД, проведени на 08.09.2022 г. и на 10.01.2023 г. в административната сграда на дружеството, находяща се в гр. С., ул. „И. В.“ № *.         
         На основание чл. 99, ал. 1 от ЗПК на отнемане в полза на държавата подлежи сума в общ размер на 291, 39 лева /двеста деветдесет и един и тридесет и девет/, представляваща полученото от Атанас Атанасов, в качеството му на член на СД на „Холдинг БДЖ“ ЕАД, нетно дневно възнаграждение за 08.09.2022 г. и 10.01.2023 г., на които дати същият е извършил нарушенията по чл. 56 от ЗПКОНПИ /отм./.  
         На основание чл. 99, ал. 2 от ЗПК на отнемане в полза на държавата подлежи и сума в общ размер на 83 975, 61 лева /осемдесет и три хиляди деветстотин седемдесет и пет и шестдесет и една/, представляваща сбора на полученото от Атанас Атанасов възнаграждение за периода, в който същият е заемал длъжността на изпълнителен директор и представляващ „Холдинг БДЖ“ ЕАД, явяващо се материална облага, получена в резултат на извършеното нарушение по чл. 56 от ЗПКОНПИ /отм./.
         Предвид изложеното и на основание чл. 92, ал. 1 и ал. 2 във връзка с чл. 113, ал. 1 от и чл. 99, ал. 1 и ал. 2 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА конфликт на интереси по отношение на Атанас Атанасов с ЕГН **********, в качеството му на член на Съвета на директорите на „Холдинг БДЖ“ ЕАД, а в това му качество - лице, заемало публична длъжност по смисъла на чл. 6, ал. 1, т. 51 от ЗПК, поради липса на упражнени правомощия по служба по отношение на Я. Н. А. - негова майка и свързано с него лице по смисъла на § 1, т. 9, б. „а“, предл. 3-то от ДР на ЗПКОНПИ /отм./ - както в личното й качество, така и в качеството й на представляваща „******** ****“ ЕООД и „*******************“ ООД. 
УСТАНОВЯВА конфликт на интереси по отношение на Атанас Атанасов с ЕГН **********, в качеството му на член на Съвета на директорите на „Холдинг БДЖ“ ЕАД, а в това му качество - лице, заемало публична длъжност по смисъла на чл. 6, ал. 1, т. 51 от ЗПК, затова че е гласувал във връзка с избора му за изпълнителен директор на „Холдинг БДЖ“ ЕАД, както и във връзка с овластяването му да представлява същото,  съответно по т. 2 и по т. 4 от Протокол № 156 от 08.09.2022 г. на Съвета на директорите на „Холдинг БДЖ“ ЕАД на заседание на Съвета на директорите на „Холдинг БДЖ“ ЕАД, проведено на 08.09.2022 г., в свой частен интерес, с което е нарушил забраната на чл. 56 от ЗПКОНПИ /отм./. 
НАЛАГА: на основание чл. 113, ал. 1 от ЗПК глоба в размер на 5 000 лв. /пет хиляди лева/ на Атанас Атанасов с ЕГН ********** и постоянен адрес в град Б., ул. „Ц. С.“ № *, ет. *, за осъществен конфликт на интереси по чл. 52 от ЗПКОНПИ /отм./ - нарушение на разпоредбата на чл. 56 от ЗПКОНПИ /отм./, извършено в качеството му на член на Съвета на директорите на „Холдинг БДЖ“ ЕАД и лице, заемало публична длъжност по чл. 6, ал. 1, т. 51 от ЗПК, на заседание на Съвета на директорите на „Холдинг БДЖ“ ЕАД, проведено на 08.09.2022 г. в административната сграда на „Холдинг БДЖ“ ЕАД.

УСТАНОВЯВА конфликт на интереси по отношение на Атанас Атанасов с ЕГН **********, в качеството му на член на Съвета на директорите на „Холдинг БДЖ“ ЕАД, а в това му качество - лице, заемало публична длъжност по смисъла на чл. 6, ал. 1, т. 51 от ЗПК, затова че е гласувал във връзка с избора му за изпълнителен директор на „Холдинг БДЖ“ ЕАД, както и във връзка с овластяването му да представлява същото, съответно по т. 3 и по т. 5 от Протокол № 183 от 10.01.2023 г. на Съвета на директорите на „Холдинг БДЖ“ ЕАД на заседание на Съвета на директорите на „Холдинг БДЖ“ ЕАД, проведено на 10.01.2023 г., в свой частен интерес, с което е нарушил забраната на чл. 56 от ЗПКОНПИ /отм./.
НАЛАГА: на основание чл. 113, ал. 1 от ЗПК глоба в размер на 5 000 лв. /пет хиляди лева/ на Атанас Атанасов с ЕГН ********** и постоянен адрес в град Б., ул. „Ц. С.“ № *, ет. *, за осъществен конфликт на интереси по чл. 52 от ЗПКОНПИ /отм./ - нарушение на разпоредбата на чл. 56 от ЗПКОНПИ /отм./, извършено в качеството му на член на Съвета на директорите на „Холдинг БДЖ“ ЕАД и лице, заемало публична длъжност по чл. 6, ал. 1, т. 51 от ЗПК, на заседание на Съвета на директорите на „Холдинг БДЖ“ ЕАД, проведено на 10.01.2023 г. в административната сграда на „Холдинг БДЖ“ ЕАД.

ОТНЕМА: на основание чл. 99, ал. 1 от ЗПК отнема в полза на държавата от Атанас Атанасов с ЕГН ********** и постоянен адрес в град Б., ул. „Ц. С.“ № *, ет. *, сума в размер на 291, 39 лева /двеста деветдесет и един и тридесет и девет/, представляваща нетното дневно възнаграждение, получено от лицето за 08.09.2022 г. и 10.01.2023 г., на които дати същото е извършило нарушениято по чл. 56 от ЗПКОНПИ /отм./.
ОТНЕМА: на основание чл. 99, ал. 2 от ЗПК отнема в полза на държавата от Атанас Атанасов с ЕГН ********** и постоянен адрес в град Б., ул. „Ц. С.“ № *, ет. *, сума в общ размер на 83 975, 61 лева /осемдесет и три хиляди деветстотин седемдесет и пет и шестдесет и една/, представляваща получената от лицето материална облага от осъществения конфликт на интереси по чл. 52 от ЗПКОНПИ /отм./ - нарушениято по чл. 56 от ЗПКОНПИ /отм./.

Посочената в настоящото решение сума, в общ размер на 91 267 лв. /деветдесет и една хиляди двеста шестдесет и седем лева/, следва да се преведе по банкова сметка на КПК:
	Банка: БНБ
	Банкова сметка /IBAN/: BG56 BNBG 9661 3000 1455 01
	Банков идентификационен код /BIC/: BNBGBGSD
	Бенефициент: Комисия за противодействие на корупцията
	На основание чл. 92, ал. 3 от ЗПК, в седмодневен срок, считано от датата на уведомяване за решението, сумата от 91 267 лв. /деветдесет и една хиляди двеста шестдесет и седем лева/, може да бъде заплатена доброволно по горепосочената банкова сметка.

  На основание чл. 94, ал. 1 от ЗПК, решението може да се оспори от заинтересованото лице пред Административен съд – С. – град по реда на АПК, в 14-дневен срок от съобщаването му.
  На основание чл. 93, т. 1 от ЗПК, препис от решението да се изпрати на Атанас Атанасов.
  
  Препис от решението да се изпрати на С. градска прокуратура, с оглед преценка за реализиране на правомощията й по чл. 93, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси, както и с оглед правомощията му по надзор за законност на административните актове.



                       КОМИСИЯ:

                                   ЗАМЕСТНИК-ПРЕДСЕДАТЕЛ:….……/П/….....…/АНТОН СЛАВЧЕВ/

		ЧЛЕН:……………...../П/.......……..…….....…/АНТОАНЕТА ЦОНКОВА/

		ЧЛЕН:……………..../П/............…….……........….…../ПЛАМЕН ЙОЦОВ/ 

                       ЧЛЕН:……………..../П/.......………........................../СИЛВИЯ КЪДРЕВА/



























	

РЕШЕНИЕ 
ЗА ПОПРАВКА НА ОЧЕВИДНА ФАКТИЧЕСКА ГРЕШКА 
№ РСП-43-23-04

Днес, на 03.06.2024 г., Комисията за противодействие на корупцията /КПК/, в състав: 		
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева                                  

Във връзка с доклад на директора на дирекция „Конфликт на интереси“ на КПК и след преглед на Решение № РС-43-23-035 от 19.04.2024 г., с което Комисията е установила конфликт на интереси по отношение на Атанас Г. Атанасов с ЕГН **********, в качеството му на член на Съвета на директорите на „Холдинг БДЖ“ ЕАД, а в това му качество - лице, заемало публична длъжност по смисъла на чл. 6, ал. 1, т. 51 от ЗПК, се установи, че е допусната техническа грешка, изразяваща се в неправилното цифрово и словесно изписване на общия размер на посочената непосредствено след последния диспозитив на решението сума, който грешно е изписан като „91 267 лв. /деветдесет и една хиляди двеста шестдесет и седем лева/“, вместо „94 267 лв. /деветдесет и четири хиляди двеста шестдесет и седем лева/“
Комисията приема, че се касае за допусната очевидна фактическа грешка, предвид което и на основание чл. 97 от Закона за противодействие на корупцията във връзка с чл. 62, ал. 2 от Административнопроцесуалния кодекс Комисията за противодействие на корупцията и за отнемане на незаконно придобитото имущество
 
РЕШИ:

Допуска поправка на очевидна фактическа грешка в Решение № РС-43-23-035 от 19.04.2024 г. на КПК, като след последния диспозитив на решението, вместо „91 267 лв. /деветдесет и една хиляди двеста шестдесет и седем лева/“, да се чете „94 267 лв. /деветдесет и четири хиляди двеста шестдесет и седем лева/“.

	
                             КОМИСИЯ:

                             ЗАМЕСТНИК-ПРЕДСЕДАТЕЛ:….……/П/….....…/АНТОН СЛАВЧЕВ/

		                  ЧЛЕН:……………...../П/.......……..…….....…/АНТОАНЕТА ЦОНКОВА/

		                  ЧЛЕН:……………..../П/............…….……........….…../ПЛАМЕН ЙОЦОВ/ 

                             ЧЛЕН:……………..../П/.......………........................../СИЛВИЯ КЪДРЕВА/



